ตั้งกองทุนประกันช่วยชาวนา
ประกันเตรียมตั้งกองทุนช่วยเหลือชาวนากรณีพิเศษ ประเดิมปีนี้ 20 ล้าน
22 มี.ค. 2559

ประกันเตรียมตั้งกองทุนช่วยเหลือชาวนากรณีพิเศษ ประเดิมปีนี้ 20 ล้าน
น.ส.พจนีย์ ธนวรานิช ประธานคณะกรรมการทำงานขับเคลื่อนการปฏิรูปการประกันภัยพืชผล เปิดเผยว่า ได้ให้ทางสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) สมาคมประกันวินาศภัยไทย ไปศึกษาถึงแนวทางในการช่วยเหลือเกษตรกรที่ปลูกข้าวนาปี ซึ่งได้รับความเสียหายจากภัยธรรมชาติ แต่ไม่อยู่ในเขตที่ผู้ว่าราชการจังหวัดประกาศเป็นเขตภัยพิบัติ
“ผลสรุปที่ได้คือจะมีการตั้งกองทุนช่วยเกษตรกรขึ้นมาเป็นกรณีพิเศษ โดยจะกันเงินส่วนหนึ่งจากเบี้ยประกันภัยข้าวนาปีมาเก็บไว้ ซึ่งปี 2559 นี้ตั้งเป้าหมายที่จะมีเกษตรกรมาทำประกันภัยข้าว 3 ล้านไร่ และปี 2560 จะมี 5 ล้านไร่ และปี 2561 จะมี 7 ล้านไร่” น.ส.พจนีย์ กล่าว
นายอานนท์ วังวสุ นายกสมาคมประกันวินาศภัยไทย กล่าวว่า ทุนเริ่มต้นจะอยู่ที่ประมาณ 20 ล้านบาท จากเบี้ยประกันภัยข้าวนาปีที่คาดว่าน่าจะได้กว่า 1,000 ล้านบาท ซึ่งจะต้องมีการร่วมกันกำหนดกฎเกณฑ์การตรวจสอบเพื่อหาหลักฐานที่พิสูจน์ได้ชัดเจนว่าเกิดความเสียหายจริง
สำหรับปีนี้มีจำนวนบริษัทประกันวินาศภัยเข้าร่วมโครงการประกันภัยข้าวนาปีเพิ่มเป็น 12 บริษัท จากเดิม 7 บริษัท ซึ่งเป็นผลมาจากประมาณการว่าจะมีจำนวนเกษตรกรเข้าร่วมทำประกันภัยสูงขึ้น ทำให้ความเสี่ยงกระจายตัว รวมถึงการจัดเก็บเบี้ยประกันภัยตามพื้นที่เสี่ยง ทำให้สามารถบริหารจัดการความเสี่ยงภัยได้ตามความเป็นจริง
ขณะที่ประกันภัยที่ร่วมรับประกันได้ตกลงที่จะเพิ่มความคุ้มครองเป็น 1,400 บาท/ไร่ หรือเพิ่มขึ้น 26% โดยไม่ขึ้นเบี้ย จากเดิม 1,111 บาท/ไร่ เพราะบริษัทประกันภัยต่อยอมรับการรับประกันภัยข้าวนาปีของไทยได้มาตรฐาน และหากมีเกษตรกรทำประกันภัยข้าวนาปีถึง 10 ล้านไร่ เบี้ยประกันสามารถลดลงมาอยู่ที่ไร่ละ 200 บาท
นายสุทธิพล ทวีชัยการ เลขาธิการ คปภ. กล่าวว่า คปภ.ได้สร้างเครือข่ายกระจายความรู้ด้านการประกันภัยให้กับตัวแทนจากเกษตรจังหวัด เกษตรอำเภอ สำนักงานป้องกันและบรรเทาสาธารณภัยจังหวัด องค์การบริหารส่วนจังหวัด องค์การบริหารส่วนตำบล ธนาคารเพื่อการเกษตรและสหกรณ์การเกษตร ตลอดจนเจ้าหน้าที่สำนักงาน คปภ. เพื่อนำความรู้ไปถ่ายทอดแก่เกษตรกรในพื้นที่